Stor bombe funnet på kjøpesenter i Stockholm - mann pågrepet
MMS/SMS: 2200 E-post: 2200@vg.no Tlf: 22 00 00 00 Det travle kjøpesenteret Liljeholmstorget i Stockholm ble onsdag evakuert, etter at politiet fikk melding om at noen hadde lagt fra seg en kasse med en mystisk gjenstand på en kafé på senteret. Den svenske avisen Expressen melder fredag ettermiddag at kassen inneholdt en flere kilos tung bombe med plastisk sprengstoff. Avisen melder også at politiet har identifisert bombemannen. Ifølge det Expressenn har fått opplyst er det dokumentert når mannen forlot kaféen inne på kjøpesenteret. Der han satt lå det igjen en kasse med en mystisk gjenstand. Fredag ettermiddag opplyser NTB at en 43 år gammel mann er pågrepet i et boligområde. - I løpet av ettermiddagen ble en 43-årig mann pågrepet i et boligområdet i Hägersten. Han er nå anholdt med bakgrunn i tekniske bevis i tillegg til andre etterforskningsfunn, sier pressetalsperson Karin Solberg i Söderortspolisen.Expressen skriver videre at det var eieren av kaféen som fant og tok vare på gjenstanden. Han tok også vare på kaffekoppen som mannen satte igjen på bordet. Denne kaffekoppen har ført til at bombemannen nå er identifisert av politiet, skriver Expressen. Avisen skal også ha fått opplysninger om at bombemannen var i kontakt med to andre menn inne på senteret. Dette skal det også finnes dokumentasjon på, hvor man kan se at det utveksles 500-lapper mellom disse. - Det var skarpt sprengstoff som ble funnet, men det var ingen fare for detonasjon, sier Karin Solberg, kommunikasjonsansvarlig ved Söderortspolitiet, til den svenske avisen.Det svenske politiet vil ikke kommentere Expressens informasjon om at bombemannen er identifisert. De ønsker heller ikke å kommentere at det er sikret DNA fra kaffekoppen han drakk av, eller om noen er pågrepet. Bombefunnet er klassifisert som forsøk på allmennfarlig ødeleggelse og ulovlige trusler. Solberg understreker til Expressen at det ikke er meldt inn noen trusler mot kjøpesenteret generelt eller noen av butikkene på senteret spesielt. Det svenske politiet mener at det så langt ikke ser ut som et mulig terrorangrep. - Ut fra det etterforskingsmaterialet som foreligger nå, er ikke dette det heteste sporet, sier Solberg.Politiet fikk melding om kunden som hadde lagt igjen en mystisk gjenstand onsdag klokken 19.42, skriver Expressen. Senteret ble evakuert av sikkerhetsvakter. Da politiet ankom stedet ble det fattet beslutning om å sperre av hele Liljeholmstorget. Først rundt midnatt ble sperringene opphevet. Da ble kassen sendt til bombegruppen for nøyere undersøkelser. Et vitne på stedet har fortalt Expressen at det både var politi, ambulanse og brannvesen på stedet etter evakueringen. (NTB/VG)
Avisen Expressen melder at det var en flere kilo tung bombe som førte til full evakuering av et kjøpesenter i Stockholm onsdag. En mann er pågrepet.